|  |
| --- |
| ***Директни плащания*** |

**1. На 8 декември със заповед на министъра на земеделието, храните и горите беше определена ставката по схемата за обвързано подпомагане за млечни крави за кампания 2020.** Съгласно заповед № РД09-988 размерът на плащането за една допустима за подпомагане млечна крава е 368,85 лева за първите 50 (включително) допустими за подпомагане животни и 295,08 лева на животно за над 50-тото допустимо животно. Заповедта е публикувана на интернет страниците на Министерството на земеделието, храните и горите и на Държавен фонд „Земеделие“-РА.

|  |  |
| --- | --- |
| ***Пазарна подкрепа*** |  |

**2. Кампания за популяризиране на плодове и зеленчуци привлича инфлуенсъри**: Кампанията „Следвай ме и бъди здрав с Европа“, предназначена да насърчи младите хора да консумират поне 400 г плодове и зеленчуци на ден, обяви на 11 декември т. г. партньорство с шест популярни инфлуенсъри. Карлос Риос (Испания), Денис Шустер (Германия), Луиза Амбросини (Италия), Lifemanagerka (Полша), Clemfoodie (Франция) и Гюел Пруденсио (Франция) ще участват в популяризирането на кампанията през цялата 2021 г. Кампанията ще обяви още сътрудничества през следващата година. „Следвай ме и бъди здрав с Европа“ е инициирана от Freshfel Europe (Eвропейска асоциация за свежи продукти) и Aprifel (Агенция за изследвания и информация за плодове и зеленчуци) и се съфинансира от Европейската комисия. Кампанията използва хаштаг # 400gChallenge (<https://400gchallenge.eu/> ), за да предизвика последователите да консумират повече плодове и зеленчуци и планира да показва в каналите на социалните медии на кампанията месечни инфо-графики, съвети и видеоклипове, демонстриращи ползите за здравето от консумацията на плодове и зеленчуци. Филип Бинар, представител на Freshfel Europe заяви, че 2021 г. е важна за кампанията, тъй като е международната година на плодовете и зеленчуците. Онлайн присъствието на кампанията ще позволи нейното достигане до голяма аудитория в цяла Европа.

|  |  |
| --- | --- |
| ***Визия за ОСП след 2020 г.*** |  |

**3. На 7 декември, в гр. Брюксел се проведе заседание на Специалния комитет по селско стопанство (СКСС).** Председателството представи информация относно развитието на триалозите по трите регламента на реформата на ОСП. В триалозите, за Регламента за общата органицазия на пазара (ООП) е постигнато съгласие за дискусия в четири блока. Първият триалог по ООП беше на 2 декември с акцент върху вино и защитени наименования (ЗН). На втория триалог се обсъждаха правата за засаждане, вината със ГО, продуктови спецификации. Позициите на Съвета и ЕП са близки. Относно управлението на пазара и управлението на кризи позицията на ЕП е доста различна от позициите на Съвета и доста далеч от предложеното от ЕК. По отношение на Триалозите за Хоризонталния регламент,  от съществена важност е развитието на дискусиите по новия модел за изпълнение. ЕП счита, че трябва да има хибриден модел, съчетаващ прилагане, базирано на резултата, с елементи от настоящия модела на съответствие. В триалозите по Регламента за стратегическите планове (СП) са дискутирани няколко основни елемента: 1) Условност- държавите членки трябва да могат да специфицират допълнително изискванията. ЕП иска да лимитира възможността държавите членки да доразвиват стандартите, за да не се допусне неравнопоставеност на фермерите в отделните държави-членки. 2) Завишени еко-схеми- базирани на съществуващите стандарти в условността, които се надхвърлят в еко- схемата. 3) ДЗЕС 8 и 9 – по отношение ДЗЕС 8 Съветът счита, че ротацията и диверсификацията на културите са алтернативи, а ЕП настоява за предвиждане само на ротация на културите, с включени бобови култури. Продължава работа на техническо ниво. 4) Относно постоянно затревените площи (ПЗП) има различия дали изискването за запазване на ПЗП да се въведе на национално или на ниво ферма. 5) Няма съгласие относно отпадането на ЗИУ 7-9 за идентификация на животните. 6) Система за съвети в земеделието (ССЗ) – ЕП настоява за 30% запазен бюджет за екологични съвети. ЕК счита предложението за неподходящо. 7) Еко- схеми– ЕП настоява за по-дискриптивен подход, докато Съветът счита, че трябва да има повече гъвкавост за ДЧ при определяне на еко- схемите. ЕП иска 30% запазен бюджет, Съветът настоява за 20%.

**4. Все още няма постигнат политически компромис по въпросите, които засягат финансирането, управлението и мониторинга на Общата селскостопанска политика през следващия програмен период, стана ясно на последното видеоконферентно заседание под Германско председателство на Работната група по финансови селскостопански въпроси (АГРИФИН), което се проведе на 8 декември 2020 г.** Председателството даде информация относно текущото състояние на междуинституционалните преговори по проекта за нов Хоризонтален регламент. През месец ноември са се състояли три технически срещи, предшестващи политическия триалог през месец декември. Одобрени са били техническите правила на работа и по същество са стартирани преговори по разпоредби, свързани с органите на управление и финансовото управление на фондовете. Има разногласия с Парламента по отношение на новия модел на прилагане. ЕК и Съветът подкрепят новия модел, докато ЕП има колебания и несигурност и иска запазване на старата система. Като компромис ЕП предлага хибридна система. Преговорите между трите институции продължават.

**5. На 9 декември се проведе дистанционно заседание на Експертната група по директни плащания към Европейската комисия.** По време на заседанието Комисията предостави актуална информация относно развитието на проверките чрез дистанционен мониторинг през 2021 г. За Комисията това представлява много сериозен въпрос и отговорно решение за държавите членки, тъй като крайната цел на въвеждането на тази система е осъществяване на постоянен контрол на заявените площи, както и отпадане на проверките на място, които се изисква да се прилагат в момента. Също така, системата трябва да осигурява необходимото ниво на увереност при извършване на плащанията. Комисията отново потвърди своя ангажимент да работи в тясно сътрудничество с държавите членки, които решат да започнат въвеждане на системата, за преодоляване на възникнали законодателни и технически пречки. За последните 3 години системата е въведена и се прилага в Белгия (обл. Фландрия), Дания, Испания, Италия и Малта. Към момента няма възникнали сериозни смущения и държавите членки, които я прилагат, са били в значително облекчена ситуация през изминалата година и кампания 2020, проведена в условията на COVID-19. Комисията насърчава останалите държави-членки да пристъпят към въвеждане на системата за дистанционен мониторинг. Отбеляза, че ще оказва пълна подкрепа през целия процес на всички държави-членки, като ще се използва и опита на първите, въвели системата. Испания и Италия също подкрепиха въвеждането на системата в целия ЕС и потвърдиха постигнатите добри резултати и ползи. Изразиха готовност да представят опита си до момента.

**6. На 11 декември се проведе дистанционно заседание на Комитета по директни плащания.** Комисията представи допълнителна разяснителна информация относно еко-схемите по стълб 1, идентифицирането и картирането на мочурища и торфища (съгласно предложените изисквания на ДЗЕС 2) и информация относно синхронизиране на дерогациите в Регламент (ЕС) 2020/532, така че облекченията, които са въведени за директни плащания, да бъдат достъпни също за най-отдалечените райони на ЕС (т.нар. програми POSEI). Относно програми POSEI Комисията поясни, че това е техническо изменение на Регламент (ЕС) 2020/532, което се прави, за да бъдат въведени еднакви правила и условия за директни плащания за целия ЕС. Относно еко-схемите, държавите-членки представиха своите идеи за прилагане на различни варианти на еко-схеми и поставиха уточняващи въпроси. Комисията ще обмисли предложените варианти, но обърна внимание, че всички еко-схеми трябва да отговорят на изискванията на „зелената кутия“ на СТО (т.е. подпомагането по тях не трябва да предизвиква нарушения на пазара). Подчерта, че еко-схемите не трябва да въздействат върху решенията на земеделските стопани при определяне на производството, към което да се насочат. Също така, Комисията обясни, че ще направи цялостна оценка на базовите екологични изисквания в стратегическите планове на държавите членки, преди да одобри отделните предложения за еко-схеми. Относно идентифицирането и картирането на мочурища и торфища бяха представени различни варианти от JRC за дистанционен мониторинг на тези площи. Темата представлява сериозен интерес за голяма част от държавите членки, които пожелаха да получат повече информация.

**7. В рамките на Петото заседание на Тематичната работна група (ТРГ) за разработване на Стратегически план по ОСП 2021 - 2027 г.,** **Министерство на земеделието, храните и горите представи още три проекти на интервенции в областта на директните плащания**. Това са „Основно подпомагане на доходите за устойчивост“, „Допълнително преразпределително подпомагане на доходите за устойчивост“ и „Допълнително подпомагане на доходите на млади земеделски стопани“. Мерките са индикативни, тъй като се очаква да се договорят базовите правила, които са в процес на преговори между трите европейски съзаконодателни институции- Европейската комисия, Европейския парламент и Съвета на ЕС. Очаква се договаряне на финансовата рамка, както и подробните правила по схемите, които ще залегнат в т. нар. изпълнителни и делегирани актове. Повече информация може да бъде видяна следния линк: <https://www.mzh.government.bg/bg/press-center/novini/mzhg-predstavi-proekti-na-intervenciite-za-direktn/>.